En bil er blevet ramt af en 'genstand', der er blevet kastet fra en bro på motorvej E45 i det sønderjyske. Motorvejen afspærres totalt af politiet. Der meldes ikke om personskade. Det skriver Syd- og Sønderjyllands Politi på Twitter.

Hvilken genstand, der er blevet kastet fra motorvejsbroen ved Hovslundvej mellem afkørsel 69 og 70 ved Haderslev, melder politiet ikke yderligere om.

I tweetet fra politiet opfordres det til, at bilister i sydgående retning, hvor bilen er blevet ramt, finder en alternativ rute, mens politiets arbejde står på.

Yderligere slås det fast, at der ikke er personskade. Politiet meddeler desuden, at de er på vej til stedet.

E45 afspærres i sydgående retning fra afkørsel 69 til afkørsel 70, find alternativ rute.

Der er kastet noget fra en bro ved Hovslundvej, som har ramt en bil. Ingen personskade. Intet yderligere p.t. vi er på vej til stedet. #politidk — Sydjyllands Politi (@SjylPoliti) July 16, 2018

I et nyt tweet fra Syd- og Sønderjyllands Politi oplyses det, at motorvejen spærres fuldstændig, så det både gælder sydgående og nordgående spor.

Den totale afspærring skyldes, at politiet arbejder med at finde den genstand, der blev kastet fra broen og ramte bilen, i begge retninger.

E45 Sønderjyske motorvej spærres også i nordgående retning mellem afkørsel 70 og 69, da der skal søges på stedet efter genstanden, der ramte bilen. #politidk — Sydjyllands Politi (@SjylPoliti) July 16, 2018

Vejdirektoratet er også opmærksom på sagen. På Twitter opfordrer de til, at bilister benytter sig af Rute 435 til Rute 24 og til tilkørsel 70 Aabenraa N.

Der meldes yderligere, at der ikke er en tidshorisont for, hvornår motorvejen genåbnes.

B.T. følger sagen ...